വീടിന്റെ മേല്ക്കൂര തകര്ന്നുവീണ് വീട്ടമ്മയ്ക്ക് ഗുരുതര പരിക്ക് വിഴിഞ്ഞം: ശക്തമായ കാറ്റിലും മഴയിലും വീടിന്റെ മേല്ക്കൂര തകര്ന്ന് വീണ് വീട്ടമ്മയ്ക്ക് ഗുരുതര പരിക്ക്. പനത്തുറ മൗലവിളാകത്ത് വീട്ടില് സുരേഷ് കുമാറിന്റെ വീടിന്റെ മേല്ക്കൂരയാണ് ഇന്നലെ വൈകുന്നേരത്തോടെ തകര്ന്ന് വീണത്. അപകടത്തില് പരിക്കേറ്റ മോളിയെ പുന്തുറയിലെ സര്ക്കാര് ആശുപത്രിയില് പ്രവേശിപ്പിച്ചു. മഴയില് ചുവരുകള് വിണ്ടുകീറിയതോടെ ഇവരുടെ കിടപ്പാടവും ഇല്ലാതായി. ഇന്നലെ വീശിയടിച്ച കാറ്റ് മത്സ്യത്തൊഴിലാളികളെയും ഭീതിയിലാഴ്ത്തി.കഴിഞ്ഞ ദിവസവും അധികൃതര് കാലാവസ്ഥാ മുന്നറിയിപ്പ് നല്കിയെങ്കിലും മീന്പിടിത്തത്തിന് നിയന്ത്രണം ഏര്പ്പെടുത്തിയില്ല. കാര്യമറിയാതെ വിഴിഞ്ഞം ഉള്പ്പെടെയുള്ള തീരങ്ങളില് നിന്ന് ഇന്നലെ രാവിലെ മുതല് നൂറ് കണക്കിന് വള്ളങ്ങള് കടലില് ഇറങ്ങിയിരുന്നു. ഉച്ചയോടെ വിശിയടിച്ച ശക്തമായ കാറ്റിലും കടല്ക്ഷോഭത്തിലും നിരവധി വള്ളങ്ങള് പെട്ടെങ്കിലും എല്ലാവരും സുരക്ഷിതമായി തുറമുഖത്ത് തിരിച്ചെത്തിയതായി അധികൃതര് അറിയിച്ചു.ഉച്ചക്കുശേഷം തുറമുടക്കിയ മത്സ്യത്തൊഴിലാളികള് വള്ളങ്ങളെ സുരക്ഷിത സ്ഥാനങ്ങളിലേക്ക് മാറ്റി.ഇനിയുള്ള ദിവസങ്ങളില് തുടര്ച്ചയായി കാറ്റു വീശാന് സാധ്യതയുള്ളതിനാല് 15ാം തീയതി വരെ മത്സ്യ ബന്ധനത്തിനും നിരോധനമേര്പ്പെടുത്തി.